ખભે પર્સ અને હોઠો પર લિપસ્ટિક લગાવીને દોડીને ટ્રેન કે બસ પકડતી અને ૯ થી ૫ ઓફિસમાં કામ કરતી કે જીન્સ અને ટીશર્ટ પહેરેલી આધુનિક સ્ત્રીઓને જોઈને એવું માની લેવું કે સ્ત્રીઓ સ્વતંત્ર છે કે સ્ત્રીઓને કોઈ તકલીફ જ નથી તે ભૂલ ભરેલું છે. આવી ભૂલો પુરુષો જ નહીં પણ સ્ત્રીઓ પણ કરતી હોય છે. સ્ત્રીઓ આધુનિક કપડાં પહેરતી થઈ છે અને ઘરની બહાર કમાવવા માટે નીકળે છે, પરંતુ તેની સ્થિતિમાં ખાસ કોઈ ફરક પડ્યો નથી. નારી સ્વાતંત્ર્ય કે જેને નારીવાદી કહીને ટોણો પણ મારવામાં આવે છે તે ચળવળ શરૂ થયાને સો વરસ થયા. ઈંગ્લેડ અને અમેરિકામાં તેની ઉજવણી થઈ રહી છે.